《同陈虚中劝农出郊因游明水山寺》
宋代·洪刍

深树鸣鷤䳏，红紫春事休。临川贤假守，只今陈太丘。

驾言出远郊，班春临道周。亦招素冠士，来从朱轓游。

晨兴惬胜引，适此夜雨收。原隰乱高下，意行逐前俦。

荒荒白水满，郁郁稻秧抽。旧闻明水寺，宛在岩之幽。

石门本无关，鸣禽自相求。不有省耕役，俗驾来何由。

老屋隐乔木，野僧事良畴。松径深窈窕，轩车纷少留。

迟回动归兴，冲雨戒摧辀。危情极冰渊，细路遵塍沟。

深泥艰涉足，竹鸡为我愁。岂惮来往频，清与耳目谋。

回首谢青山，寻盟亦悠悠。

作者简介：宋洪州南昌人，字驹父。洪朋弟。哲宗绍圣元年进士。放意江湖，不求闻达。徽宗崇宁中坐元符上书邪等，降官监汀州酒税，入党籍。钦宗靖康中为谏议大夫。汴京失守，坐为金人括财，流沙门岛卒。有《老圃集》、《香谱》。